Kollox jindika li l-Ajruplan Airbus A320-200,  tal-AirAsia li għeb ilbieraħ jinsab f’qiegħ il-baħar JAVA bejn l-Indoneżja u Singapore. Fid-diżgrazzja hu maħsub li tilfu ħajjtihom 162 ruħ bil-qraba tagħhom għadhom qed jistennew li jinstab ħjiel tal-ajruplan u tal-għeżież tagħhom. Madwar 30 vapur u 15-il ajruplan ħadu sehem fit-tieni jum tat-tfittxija għal fdalijiet tal-ajruplan. It-tfittxija saret skont l-indikazzjonijiet li ngħataw mil-bdot lit-torri tal-kontroll qabel ma intilef il-kuntatt mal-ajruplan wara li aktar qabel talab biex itir aktar fil-għoli minħabba sħab oħxon. L-awtoritajiet Indonezjani li qed jikkordinaw it-tfittxija qalu li għada ser jestendu ż-żona ta’ tiftix. S’issa mill-ajru intlemħet biss roqgħa żejt iżda għadu mhux żgur jekk din hiex tal-ajruplan li għeb ilbieraħ. Esperti tal-oċeani qalu li l-baħar fejn possibilment waqa’ l-ajruplan mhux fond ħafna u għalhekk għandhom fiduċja li l-ajruplan jinstab u ma jiġrix bħal ma ġara fil-każ ta’ ajruplan Malasjan li ntqal li ġġarraf fil-baħar f’Marzu li għadda iżda ma nstabu l-ebda ħjiel fejn qiegħed. Din l-aħħar traġedja tal-ajru, tagħmel din is-sena waħda mil-agħar għall-avvjazzjoni fl-Asja wara żewġ inċidenti oħra ta’ żewġ ajruplani tal-linja tal-ajru tal-Malażja.